CELEX: 52022DC0605
Language: el
Date: 2022-05-23 00:00:00
Title: Σύσταση για ΣΥΣΤΑΣΗ ΤΟΥ ΣΥΜΒΟΥΛΙΟΥ σχετικά με το εθνικό πρόγραμμα μεταρρυθμίσεων 2022 της Τσεχίας και τη διατύπωση γνώμης του Συμβουλίου σχετικά με το πρόγραμμα σταθερότητας 2022 της Τσεχίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2022
            COM(2022) 605 final
            
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων 2022 της Τσεχίας και τη διατύπωση γνώμης του Συμβουλίου σχετικά με το πρόγραμμα σταθερότητας 2022 της Τσεχίας
            {SWD(2022) 605 final} - {SWD(2022) 640 final}
            
               
         
         
            
               Σύσταση για
            
            
               ΣΥΣΤΑΣΗ ΤΟΥ ΣΥΜΒΟΥΛΙΟΥ
            
            
               σχετικά με το εθνικό πρόγραμμα μεταρρυθμίσεων 2022 της Τσεχίας και τη διατύπωση γνώμης του Συμβουλίου σχετικά με το πρόγραμμα σταθερότητας 2022 της Τσεχίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
            
            
               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,
            
            
               Έχοντας υπόψη τη σύσταση της Ευρωπαϊκής Επιτροπής,
            
            
               Έχοντας υπόψη τα ψηφίσματα του Ευρωπαϊκού Κοινοβουλίου,
            
            
               Έχοντας υπόψη τα συμπεράσματα του Ευρωπαϊκού Συμβουλίου,
            
            
               Έχοντας υπόψη τη γνώμη της επιτροπής απασχόλησης,
            
            
               Έχοντας υπόψη τη γνώμη της Οικονομικής και Δημοσιονομικής Επιτροπής,
            
            
               Έχοντας υπόψη τη γνώμη της Επιτροπής Κοινωνικής Προστασίας,
            
            
               Έχοντας υπόψη τη γνώμη της Επιτροπής Οικονομικής Πολιτικής,
            
            
               Εκτιμώντας τα ακόλουθα:
            
            
               (1)Ο Κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου
                  2
               , με τον οποίο θεσπίστηκε ο μηχανισμός ανάκαμψης και ανθεκτικότητας, άρχισε να ισχύει στις 19 Φεβρουαρίου 2021. Ο μηχανισμός ανάκαμψης και ανθεκτικότητας παρέχει χρηματοδοτική στήριξη για την πραγματοποίηση μεταρρυθμίσεων και επενδύσεων, που συνεπάγεται δημοσιονομική ώθηση χρηματοδοτούμενη από την Ένωση. Συμβάλλει στην οικονομική ανάκαμψη και στην υλοποίηση βιώσιμων μεταρρυθμίσεων και επενδύσεων που ενισχύουν την ανάπτυξη, ιδίως για την προώθηση της πράσινης και της ψηφιακής μετάβασης, ενισχύοντας παράλληλα την ανθεκτικότητα και τη δυνητική ανάπτυξη των οικονομιών των κρατών μελών. Συμβάλλει επίσης στην ενίσχυση της βιωσιμότητας των δημόσιων οικονομικών και στην τόνωση της ανάπτυξης και της δημιουργίας θέσεων εργασίας μεσοπρόθεσμα και μακροπρόθεσμα. Η μέγιστη χρηματοδοτική συνεισφορά ανά κράτος μέλος στο πλαίσιο του μηχανισμού ανάκαμψης και ανθεκτικότητας επικαιροποιήθηκε την/στις [XX] Ιουνίου 2022, σύμφωνα με το άρθρο 11 παράγραφος 2 του κανονισμού (ΕΕ) 2021/241. 
            
            
               (2)Στις 24 Νοεμβρίου 2021, η Επιτροπή ενέκρινε την ετήσια έρευνα για τη βιώσιμη ανάπτυξη, η οποία σηματοδότησε την έναρξη του Ευρωπαϊκού Εξαμήνου για τον συντονισμό των οικονομικών πολιτικών 2022. Ελήφθη δεόντως υπόψη η επιβεβαιωθείσα κοινή δέσμευση της κοινωνικής συνόδου κορυφής του Πόρτο, του Μαΐου του 2021, για την περαιτέρω υλοποίηση του ευρωπαϊκού πυλώνα κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Στις 25 Μαρτίου 2022, το Ευρωπαϊκό Συμβούλιο ενέκρινε τις προτεραιότητες της ετήσιας έρευνας για τη βιώσιμη ανάπτυξη 2022. Στις 24 Νοεμβρίου 2021, η Επιτροπή ενέκρινε την έκθεση του μηχανισμού επαγρύπνησης, στην οποία η Τσεχία δεν συγκαταλέγεται μεταξύ των κρατών μελών για τα οποία απαιτείται εμπεριστατωμένη επισκόπηση
                  3
               . Την ίδια ημερομηνία, η Επιτροπή ενέκρινε επίσης την πρόταση σχετικά με την κοινή έκθεση για την απασχόληση 2022 όπου αναλύεται η εφαρμογή των κατευθυντήριων γραμμών για την απασχόληση και των αρχών του ευρωπαϊκού πυλώνα κοινωνικών δικαιωμάτων, η οποία εγκρίθηκε από το Συμβούλιο στις 14 Μαρτίου 2022.
            
            
               (3)Η εισβολή της Ρωσίας στην Ουκρανία, μετά την παγκόσμια πανδημία, μετέβαλε σημαντικά το γεωπολιτικό και οικονομικό πλαίσιο. Ο αντίκτυπος της εισβολής στις οικονομίες των κρατών μελών, για παράδειγμα, έγινε αισθητός με την αύξηση των τιμών της ενέργειας και των τροφίμων και τις προοπτικές ασθενέστερης ανάπτυξης. Οι υψηλότερες τιμές της ενέργειας επιβαρύνουν ιδίως τα πλέον ευάλωτα νοικοκυριά που δοκιμάζονται ή κινδυνεύουν από την ενεργειακή φτώχεια. Η ΕΕ διαπιστώνει επίσης μια άνευ προηγουμένου εισροή ανθρώπων που εγκαταλείπουν την Ουκρανία. Στο πλαίσιο αυτό, στις 4 Μαρτίου 2022, ενεργοποιήθηκε για πρώτη φορά η οδηγία για την προσωρινή προστασία
                  4
               , η οποία παρέχει στους εκτοπισθέντες από την Ουκρανία το δικαίωμα νόμιμης διαμονής στην ΕΕ, καθώς και πρόσβαση στην εκπαίδευση και την κατάρτιση, στην αγορά εργασίας, στην ιατροφαρμακευτική περίθαλψη, στη στέγαση και στην κοινωνική πρόνοια. Διατίθεται έκτακτη στήριξη στην Τσεχία στο πλαίσιο της πρωτοβουλίας «δράση συνοχής για τους πρόσφυγες στην Ευρώπη» (CARE) και μέσω πρόσθετης προχρηματοδότησης στο πλαίσιο του προγράμματος «Συνδρομή στην Ανάκαμψη για τη Συνοχή και τις Περιοχές της Ευρώπης» (REACT-EU) με σκοπό την επείγουσα αντιμετώπιση των αναγκών υποδοχής και ένταξης όσων εγκαταλείπουν την Ουκρανία.
            
            
               (4)Λαμβανομένης υπόψη της ταχέως μεταβαλλόμενης οικονομικής και γεωπολιτικής κατάστασης, το Ευρωπαϊκό Εξάμηνο συνεχίζει τον εκτεταμένο συντονισμό των οικονομικών πολιτικών και των πολιτικών απασχόλησης το 2022, ενώ παράλληλα εξελίσσεται σύμφωνα με τις απαιτήσεις εφαρμογής του μηχανισμού ανάκαμψης και ανθεκτικότητας, όπως περιγράφεται στην ετήσια έρευνα για τη βιώσιμη ανάπτυξη 2022. Η εφαρμογή των εγκριθέντων σχεδίων ανάκαμψης και ανθεκτικότητας είναι απαραίτητη για την υλοποίηση προτεραιοτήτων πολιτικής στο πλαίσιο του Ευρωπαϊκού Εξαμήνου, δεδομένου ότι τα σχέδια αφορούν το σύνολο ή ένα σημαντικό υποσύνολο των σχετικών ειδικών ανά χώρα συστάσεων που εκδόθηκαν στους κύκλους των Εξαμήνων του 2019 και του 2020. Οι ειδικές ανά χώρα συστάσεις του 2019 και του 2020 παραμένουν εξίσου συναφείς και για τα σχέδια ανάκαμψης και ανθεκτικότητας που αναθεωρούνται, επικαιροποιούνται ή τροποποιούνται σύμφωνα με τα άρθρα 14, 18 και 21 του κανονισμού (ΕΕ) 2021/241, επιπλέον των ειδικών ανά χώρα συστάσεων που έχουν εκδοθεί έως την ημερομηνία υποβολής του τροποποιημένου σχεδίου. 
            
            
               (5)Η γενική ρήτρα διαφυγής εφαρμόζεται από τον Μάρτιο του 2020
                  5
               . Στην ανακοίνωσή της της 3ης Μαρτίου 2021
                  6
               , η Επιτροπή εξέφρασε επίσης την άποψη ότι η απόφαση όσον αφορά την απενεργοποίηση ή τη συνέχιση της εφαρμογής της γενικής ρήτρας διαφυγής θα πρέπει να ληφθεί στο πλαίσιο συνολικής αξιολόγησης της κατάστασης της οικονομίας, με βασικό ποσοτικό κριτήριο το επίπεδο της οικονομικής δραστηριότητας στην ΕΕ ή στη ζώνη του ευρώ σε σύγκριση με τα προ κρίσης επίπεδα (τέλη του 2019). Η αυξημένη αβεβαιότητα και οι έντονοι κίνδυνοι δυσμενέστερων αποτελεσμάτων για τις οικονομικές προοπτικές στο πλαίσιο του πολέμου στην Ευρώπη, οι άνευ προηγουμένου αυξήσεις των τιμών της ενέργειας και οι συνεχιζόμενες διαταραχές της αλυσίδας εφοδιασμού δικαιολογούν την επέκταση της γενικής ρήτρας διαφυγής του Συμφώνου Σταθερότητας και Ανάπτυξης έως το 2023.
            
         
         
            
               (6)Σύμφωνα με την προσέγγιση που υιοθετήθηκε στη γνώμη του Συμβουλίου της 18ης Ιουνίου 2021 σχετικά με το πρόγραμμα σύγκλισης 2021, ο δημοσιονομικός προσανατολισμός επί του παρόντος μετράται καλύτερα ως η μεταβολή των πρωτογενών δαπανών (εκτός των μέτρων διακριτικής ευχέρειας στο σκέλος των εσόδων) και εξαιρουμένων των προσωρινών μέτρων έκτακτης ανάγκης που συνδέονται με την κρίση COVID-19 αλλά συμπεριλαμβανομένων των δαπανών που χρηματοδοτούνται από μη επιστρεπτέα στήριξη (επιχορηγήσεις) στο πλαίσιο του μηχανισμού ανάκαμψης και ανθεκτικότητας και άλλων ταμείων της ΕΕ, σε σχέση με τη μεσοπρόθεσμη δυνητική ανάπτυξη
                  7
               . Πέραν του συνολικού δημοσιονομικού προσανατολισμού, προκειμένου να αξιολογηθεί αν η εθνική δημοσιονομική πολιτική είναι συνετή και αν η σύνθεσή της συμβάλλει σε μια βιώσιμη ανάκαμψη που συνάδει με την πράσινη και την ψηφιακή μετάβαση, δίνεται επίσης προσοχή στην εξέλιξη των εθνικά χρηματοδοτούμενων
                  8
                πρωτογενών τρεχουσών δαπανών (εκτός των μέτρων διακριτικής ευχέρειας στο σκέλος των εσόδων και εξαιρουμένων των προσωρινών μέτρων έκτακτης ανάγκης που συνδέονται με την κρίση COVID-19) και των επενδύσεων.
            
            
               (7)Στις 2 Μαρτίου 2022, η Επιτροπή εξέδωσε ανακοίνωση με την οποία παρέχει γενικές κατευθύνσεις για τη δημοσιονομική πολιτική το 2023, με στόχο τη στήριξη της προετοιμασίας των προγραμμάτων σταθερότητας και σύγκλισης των κρατών μελών και, ως εκ τούτου, την ενίσχυση του συντονισμού των πολιτικών
                  9
               . Η Επιτροπή επισήμανε ότι, με βάση τη μακροοικονομική προοπτική των χειμερινών προβλέψεων για το 2022, η μετάβαση από έναν συνολικό υποστηρικτικό δημοσιονομικό προσανατολισμό την περίοδο 2020-2022 σε έναν γενικά ουδέτερο συνολικό δημοσιονομικό προσανατολισμό θα φαινόταν πρόσφορη το 2023, ενώ βρίσκεται σε ετοιμότητα ώστε να αντιδρά ανάλογα με την εξελισσόμενη οικονομική κατάσταση. Η Επιτροπή ανακοίνωσε ότι οι δημοσιονομικές συστάσεις για το 2023 θα πρέπει να εξακολουθήσουν να διαφοροποιούνται μεταξύ των κρατών μελών και να λαμβάνουν υπόψη πιθανές δευτερογενείς συνέπειες μεταξύ των χωρών. Η Επιτροπή κάλεσε τα κράτη μέλη να αποτυπώσουν τις κατευθύνσεις στα οικεία προγράμματα σταθερότητας και σύγκλισης. Η Επιτροπή δεσμεύτηκε να παρακολουθεί στενά τις οικονομικές εξελίξεις και να προσαρμόζει τις κατευθύνσεις πολιτικής της ανάλογα με τις ανάγκες και, το αργότερο, στην εαρινή δέσμη μέτρων του Εξαμήνου, στα τέλη Μαΐου 2022.
            
            
               (8)Όσον αφορά τις δημοσιονομικές κατευθύνσεις που παρασχέθηκαν στις 2 Μαρτίου 2022, οι δημοσιονομικές συστάσεις για το 2023 λαμβάνουν υπόψη την επιδείνωση των οικονομικών προοπτικών, την αυξημένη αβεβαιότητα και τους περαιτέρω κινδύνους δυσμενέστερων αποτελεσμάτων, καθώς και τον υψηλότερο πληθωρισμό σε σύγκριση με τις χειμερινές προβλέψεις. Σ’ αυτό το πλαίσιο, η δημοσιονομική αντίδραση θα πρέπει να επεκτείνει τις δημόσιες επενδύσεις για την πράσινη και την ψηφιακή μετάβαση και την ενεργειακή ασφάλεια, και να διατηρήσει την αγοραστική δύναμη των πλέον ευάλωτων νοικοκυριών, ώστε να μετριαστεί ο αντίκτυπος της αύξησης των τιμών της ενέργειας και να περιοριστούν οι πληθωριστικές πιέσεις από τις δευτερογενείς επιπτώσεις μέσω στοχευμένων και προσωρινών μέτρων· η δημοσιονομική πολιτική θα πρέπει να παραμείνει ευέλικτη ώστε να προσαρμόζεται στις ραγδαία εξελισσόμενες συνθήκες και να διαφοροποιείται μεταξύ των χωρών ανάλογα με τη δημοσιονομική και οικονομική τους κατάσταση, μεταξύ άλλων όσον αφορά την έκθεση στην κρίση και την εισροή εκτοπισθέντων από την Ουκρανία.
            
            
               (9)Την 1η Ιουνίου 2021, η Τσεχία υπέβαλε στην Επιτροπή το εθνικό σχέδιο ανάκαμψης και ανθεκτικότητας, σύμφωνα με το άρθρο 18 παράγραφος 1 του κανονισμού (ΕΕ) 2021/241. Δυνάμει του άρθρου 19 του κανονισμού (ΕΕ) 2021/241, η Επιτροπή αξιολόγησε τη συνάφεια, την αποτελεσματικότητα, την αποδοτικότητα και τη συνοχή του σχεδίου ανάκαμψης και ανθεκτικότητας, σύμφωνα με τις κατευθυντήριες γραμμές αξιολόγησης του παραρτήματος V του εν λόγω κανονισμού. Στις 8 Σεπτεμβρίου 2021, το Συμβούλιο εξέδωσε την απόφασή του σχετικά με την έγκριση της αξιολόγησης του σχεδίου ανάκαμψης και ανθεκτικότητας της Τσεχίας
                  10
               . Η αποδέσμευση των δόσεων εξαρτάται από απόφαση της Επιτροπής, η οποία λαμβάνεται σύμφωνα με το άρθρο 24 παράγραφος 5 του κανονισμού (ΕΕ) 2021/241, ότι η Τσεχία έχει εκπληρώσει ικανοποιητικά τα σχετικά ορόσημα και τους στόχους που έχουν καθοριστεί στην εκτελεστική απόφαση του Συμβουλίου. Η ικανοποιητική εκπλήρωση προϋποθέτει ότι η επίτευξη των προηγούμενων οροσήμων και στόχων δεν έχει αναιρεθεί.
            
            
               (10)Στις 28 Απριλίου 2022, η Τσεχία υπέβαλε το οικείο εθνικό πρόγραμμα μεταρρυθμίσεων 2022 και στις 11 Μαΐου 2022 το οικείο πρόγραμμα σύγκλισης 2022, μετά τη λήξη της προθεσμίας που ορίζεται στο άρθρο 4 του κανονισμού (ΕΚ) αριθ. 1466/97. Τα δύο προγράμματα αξιολογήθηκαν από κοινού για να ληφθεί υπόψη η διασύνδεσή τους. Σύμφωνα με το άρθρο 27 του κανονισμού (ΕΕ) 2021/241, το εθνικό πρόγραμμα μεταρρυθμίσεων 2022 αποτυπώνει επίσης την εξαμηνιαία έκθεση της Τσεχίας σχετικά με την πρόοδο που έχει σημειωθεί όσον αφορά την υλοποίηση του οικείου σχεδίου ανάκαμψης και ανθεκτικότητας. 
            
            
               (11)Στις 23 Μαΐου 2022, η Επιτροπή δημοσίευσε την έκθεση χώρας 2022 για την Τσεχία
                  11
               . Αξιολόγησε την πρόοδο της Τσεχίας όσον αφορά την εφαρμογή των σχετικών ειδικών ανά χώρα συστάσεων που εκδόθηκαν από το Συμβούλιο το 2019, το 2020 και το 2021 και προέβη σε απολογισμό της εφαρμογής του σχεδίου ανάκαμψης και ανθεκτικότητας της Τσεχίας, με βάση τον πίνακα αποτελεσμάτων για την ανάκαμψη και την ανθεκτικότητα. Με βάση την ανάλυση αυτή, η έκθεση χώρας εντόπισε κενά σε σχέση με τις προκλήσεις που δεν περιλαμβάνονται, ή περιλαμβάνονται μόνο εν μέρει, στο σχέδιο ανάκαμψης και ανθεκτικότητας, καθώς και τις νέες και αναδυόμενες προκλήσεις, συμπεριλαμβανομένων εκείνων που προκύπτουν από την εισβολή της Ρωσίας στην Ουκρανία. Αξιολόγησε επίσης την πρόοδο της Τσεχίας όσον αφορά την υλοποίηση του ευρωπαϊκού πυλώνα κοινωνικών δικαιωμάτων και την επίτευξη των πρωταρχικών στόχων της ΕΕ για την απασχόληση, τις δεξιότητες και τη μείωση της φτώχειας, καθώς και την πρόοδο όσον αφορά την επίτευξη των Στόχων Βιώσιμης Ανάπτυξης των Ηνωμένων Εθνών. 
            
            
               (12)Στις 23 Μαΐου 2022, η Επιτροπή εξέδωσε έκθεση βάσει του άρθρου 126 παράγραφος 3 της ΣΛΕΕ. Στην εν λόγω έκθεση εξετάστηκε η δημοσιονομική κατάσταση της Τσεχίας, δεδομένου ότι το οικείο έλλειμμα της γενικής κυβέρνησης το 2021 υπερέβη την τιμή αναφοράς του 3 % του ΑΕΠ που ορίζει η Συνθήκη. Η έκθεση κατέληγε στο συμπέρασμα ότι το κριτήριο του ελλείμματος δεν πληρούνταν. Σύμφωνα με την ανακοίνωση της 2ας Μαρτίου 2022, η Επιτροπή δεν πρότεινε την κίνηση νέων διαδικασιών υπερβολικού ελλείμματος την άνοιξη του 2022 και θα αξιολογήσει εκ νέου τη σημασία της πρότασης για την κίνηση διαδικασιών υπερβολικού ελλείμματος το φθινόπωρο του 2022.
            
            
               (13)Στις 20 Ιουλίου 2020, το Συμβούλιο συνέστησε στην Τσεχία να λάβει όλα τα απαραίτητα μέτρα το 2020 και το 2021, σύμφωνα με τη γενική ρήτρα διαφυγής, για την αποτελεσματική αντιμετώπιση της πανδημίας, την ενίσχυση της οικονομίας και τη στήριξη της επακόλουθης ανάκαμψης. Συνέστησε επίσης στην Τσεχία να επιδιώξει, όταν το επιτρέψουν οι οικονομικές συνθήκες, την εφαρμογή δημοσιονομικών πολιτικών που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, με παράλληλη ενίσχυση των επενδύσεων. Το 2021, με βάση στοιχεία επικυρωμένα από την Eurostat, το έλλειμμα της γενικής κυβέρνησης της Τσεχίας αυξήθηκε από 5,8 % του ΑΕΠ το 2020 σε 5,9 % το 2021. Η απόκριση της Τσεχίας σε επίπεδο δημοσιονομικής πολιτικής στήριξε την οικονομική ανάκαμψη το 2021, ενώ τα προσωρινά έκτακτα μέτρα στήριξης μειώθηκαν από 3,1 % του ΑΕΠ το 2020 σε 2,3 % το 2021. Τα μέτρα που ελήφθησαν από την Τσεχία το 2021 συνάδουν με τη σύσταση του Συμβουλίου της 20ής Ιουλίου 2020. Τα δημοσιονομικά μέτρα διακριτικής ευχέρειας που εγκρίθηκαν από την κυβέρνηση το 2020 και το 2021 ήταν ως επί το πλείστον προσωρινά ή συνοδεύονταν από αντισταθμιστικά μέτρα. Ταυτόχρονα, ορισμένα από τα μέτρα διακριτικής ευχέρειας που εγκρίθηκαν από την κυβέρνηση κατά την περίοδο 2020-2021 δεν ήταν προσωρινά ούτε συνοδεύονταν από αντισταθμιστικά μέτρα, τα οποία συνίσταντο κυρίως σε μειώσεις του φόρου εισοδήματος φυσικών προσώπων με αντίκτυπο περίπου 1,9 % του ΑΕΠ. Με βάση στοιχεία επικυρωμένα από την Eurostat, το χρέος της γενικής κυβέρνησης ανήλθε στο 41,9 % του ΑΕΠ το 2021.
            
            
               (14)Το μακροοικονομικό σενάριο στο οποίο στηρίζονται οι δημοσιονομικές προβολές στο πρόγραμμα σύγκλισης 2022 είναι συντηρητικό το 2022 και ευνοϊκό το 2023. Η κυβέρνηση προβλέπει αύξηση του πραγματικού ΑΕΠ κατά 1,2 % το 2022 και κατά 3,6 % το 2023. Συγκριτικά, οι εαρινές προβλέψεις 2022 της Επιτροπής προβλέπουν μεγαλύτερη αύξηση του πραγματικού ΑΕΠ κατά 1,9 % το 2022 και μικρότερη αύξηση του πραγματικού ΑΕΠ κατά 2,7 % το 2023, κυρίως λόγω διαφορετικών προοπτικών για την ιδιωτική κατανάλωση που προκύπτουν από διαφορετικές παραδοχές όσον αφορά τη χρήση των αποταμιεύσεων και την αναπροσαρμογή των μισθών. Στο πρόγραμμα σύγκλισης 2022, η κυβέρνηση αναμένει ότι το ονομαστικό έλλειμμα θα μειωθεί στο 4,5 % του ΑΕΠ το 2022 και στο 3,2 % το 2023. Η μείωση αντικατοπτρίζει κυρίως την κατάργηση των περισσότερων μέτρων έκτακτης ανάγκης και την μεγάλη αύξηση του ονομαστικού ΑΕΠ. Σύμφωνα με το πρόγραμμα, ο δείκτης του χρέους γενικής κυβέρνησης προς το ΑΕΠ αναμένεται να αυξηθεί σε 42,7 % το 2022 και σε 43,4 % το 2023. Με βάση τα μέτρα πολιτικής που ήταν γνωστά κατά την καταληκτική ημερομηνία των προβλέψεων, οι εαρινές προβλέψεις 2022 της Επιτροπής προβλέπουν δημόσιο έλλειμμα 4,3 % του ΑΕΠ και 3,9 % του ΑΕΠ για το 2022 και το 2023, αντίστοιχα. Αυτό είναι σύμφωνο για το 2022 και υψηλότερο από το έλλειμμα του 2023 που προβλέπεται στο πρόγραμμα σύγκλισης 2022, κυρίως λόγω του ελαφρώς λιγότερο αισιόδοξου μακροοικονομικού σεναρίου των εαρινών προβλέψεων της Επιτροπής του 2022 και λόγω των διαφορετικών παραδοχών όσον αφορά τον ρυθμό πληθωρισμού και τη μετακύλισή του στις δημόσιες δαπάνες. Οι εαρινές προβλέψεις 2022 της Επιτροπής προβλέπουν παρόμοιο δείκτη χρέους γενικής κυβέρνησης προς το ΑΕΠ σε ποσοστό 42,8 % το 2022 και 44,0 % το 2023.
            
            
               Με βάση τις εαρινές προβλέψεις 2022 της Επιτροπής, η μεσοπρόθεσμη αύξηση του δυνητικού προϊόντος (10ετής μέσος ρυθμός) εκτιμάται σε 2,0 %. Ωστόσο, η εκτίμηση αυτή δεν περιλαμβάνει τις επιπτώσεις των μεταρρυθμίσεων του σχεδίου ανάκαμψης και ανθεκτικότητας οι οποίες μπορούν να τονώσουν τη δυνητική ανάπτυξη της Τσεχίας.
            
            
               (15)Το 2022, η κυβέρνηση κατάργησε σταδιακά τα περισσότερα από τα μέτρα που ελήφθησαν για την αντιμετώπιση της κρίσης COVID-19, με αποτέλεσμα τα προσωρινά έκτακτα μέτρα στήριξης να προβλέπεται να μειωθούν από 2,3 % του ΑΕΠ το 2021 σε 0,1 % το 2022. Το δημόσιο έλλειμμα επηρεάζεται από τα μέτρα που θεσπίστηκαν για την αντιμετώπιση των οικονομικών και κοινωνικών επιπτώσεων της αύξησης των τιμών της ενέργειας, τα οποία, σύμφωνα με τις εαρινές προβλέψεις 2022 της Επιτροπής, εκτιμώνται σε 0,1 % του ΑΕΠ το 2022 και αναμένεται να καταργηθούν σταδιακά το 2023
                  12
               . Τα μέτρα αυτά συνίστανται κυρίως σε περικοπές στους έμμεσους φόρους κατανάλωσης ενέργειας. Τα μέτρα αυτά ανακοινώθηκαν ως προσωρινά. Ωστόσο, σε περίπτωση που οι τιμές της ενέργειας παραμείνουν υψηλές και το 2023, ορισμένα από τα μέτρα αυτά θα μπορούσαν να συνεχιστούν. Ορισμένα από τα μέτρα αυτά δεν είναι στοχευμένα, ιδίως οι γενικές περικοπές στους ειδικούς φόρους κατανάλωσης. Το δημόσιο έλλειμμα επηρεάζεται επίσης από το κόστος παροχής προσωρινής προστασίας σε εκτοπισθέντες από την Ουκρανία, το οποίο στις εαρινές προβλέψεις 2022 της Επιτροπής προβλέπεται να ανέλθει στο 0,4 % του ΑΕΠ το 2022 και στο 0,6 % το 2023
                  13
               . 
            
            
               (16)Στις 18 Ιουνίου 2021, το Συμβούλιο συνέστησε στην Τσεχία
                  14
                να συνεχίσει να ακολουθεί το 2022 υποστηρικτικό δημοσιονομικό προσανατολισμό, μεταξύ άλλων χάρη στην ώθηση που παρέχει ο μηχανισμός ανάκαμψης και ανθεκτικότητας, και να διατηρήσει τις εθνικά χρηματοδοτούμενες επενδύσεις. Επίσης, συνέστησε στην Τσεχία, όταν το επιτρέψουν οι οικονομικές συνθήκες, να επιδιώξει την εφαρμογή δημοσιονομικής πολιτικής που θα αποσκοπεί στην επίτευξη συνετών μεσοπρόθεσμων δημοσιονομικών θέσεων και στη διασφάλιση της δημοσιονομικής βιωσιμότητας μεσοπρόθεσμα, με παράλληλη αύξηση των επενδύσεων για την ενίσχυση του αναπτυξιακού δυναμικού.
            
            
               (17)Το 2022, με βάση τις εαρινές προβλέψεις 2022 της Επιτροπής και συμπεριλαμβανομένων των πληροφοριών που ενσωματώνονται στο πρόγραμμα σύγκλισης 2022 της Τσεχίας, ο δημοσιονομικός προσανατολισμός προβλέπεται να είναι γενικά ουδέτερος στο +0,1 % του ΑΕΠ, ενώ το Συμβούλιο συνέστησε υποστηρικτικό δημοσιονομικό προσανατολισμό
                  15
               . Η Τσεχία σχεδιάζει να παράσχει συνεχή στήριξη για την ανάκαμψη, χρησιμοποιώντας τον μηχανισμό ανάκαμψης και ανθεκτικότητας για να χρηματοδοτήσει επιπλέον επενδύσεις, σύμφωνα με τις συστάσεις του Συμβουλίου. Η θετική συμβολή των δαπανών που χρηματοδοτούνται από επιχορηγήσεις του μηχανισμού ανάκαμψης και ανθεκτικότητας και από άλλα κονδύλια της ΕΕ στην οικονομική δραστηριότητα προβλέπεται να αυξηθεί κατά 1,0 εκατοστιαίες μονάδες του ΑΕΠ σε σύγκριση με το 2021. Οι εθνικά χρηματοδοτούμενες επενδύσεις προβλέπεται να έχουν συσταλτική συμβολή στον δημοσιονομικό προσανατολισμό, ύψους 0,6 εκατοστιαίων μονάδων το 2022
                  16
               . Ως εκ τούτου, η Τσεχία δεν σχεδιάζει να διατηρήσει τις εθνικά χρηματοδοτούμενες επενδύσεις. Ταυτόχρονα, η αύξηση των εθνικά χρηματοδοτούμενων πρωτογενών τρεχουσών δαπανών (εκτός των νέων μέτρων στο σκέλος των εσόδων) προβλέπεται να έχει συσταλτική συμβολή ύψους 0,7 εκατοστιαίων μονάδων στον συνολικό δημοσιονομικό προσανατολισμό το 2022. Αυτό περιλαμβάνει τον πρόσθετο αντίκτυπο των μέτρων για την αντιμετώπιση των οικονομικών και κοινωνικών επιπτώσεων της αύξησης των τιμών της ενέργειας (0,03 % του ΑΕΠ), καθώς και το κόστος παροχής προσωρινής προστασίας σε εκτοπισθέντες από την Ουκρανία (0,4 % του ΑΕΠ).  
            
            
               (18)Το 2023, ο δημοσιονομικός προσανατολισμός προβλέπεται στις εαρινές προβλέψεις 2022 της Επιτροπής να ανέλθει στο 0,1 % του ΑΕΠ με την παραδοχή ότι δεν θα υπάρξει αλλαγή πολιτικής
                  17
               . Το 2023, η Τσεχία προβλέπεται να συνεχίσει να χρησιμοποιεί τις επιχορηγήσεις στο πλαίσιο του μηχανισμού ανάκαμψης και ανθεκτικότητας για να χρηματοδοτήσει επιπλέον επενδύσεις προς στήριξη της ανάκαμψης. Η θετική συμβολή των δαπανών που χρηματοδοτούνται από επιχορηγήσεις του μηχανισμού ανάκαμψης και ανθεκτικότητας και από άλλα κονδύλια της ΕΕ στην οικονομική δραστηριότητα προβλέπεται να αυξηθεί κατά 0,1 εκατοστιαίες μονάδες του ΑΕΠ σε σύγκριση με το 2022. Οι εθνικά χρηματοδοτούμενες επενδύσεις προβλέπεται να έχουν επεκτατική συμβολή στον δημοσιονομικό προσανατολισμό, ύψους 0,2 εκατοστιαίων μονάδων το 2023
                  18
               . Ταυτόχρονα, η αύξηση των εθνικά χρηματοδοτούμενων πρωτογενών τρεχουσών δαπανών (εκτός των νέων μέτρων στο σκέλος των εσόδων) το 2023 προβλέπεται να έχει συσταλτική συμβολή ύψους 0,4 εκατοστιαίων μονάδων στον συνολικό δημοσιονομικό προσανατολισμό. Αυτό περιλαμβάνει τον αντίκτυπο από τη σταδιακή κατάργηση των μέτρων για την αντιμετώπιση των αυξημένων τιμών ενέργειας (0,1 % του ΑΕΠ) και το πρόσθετο κόστος για την παροχή προσωρινής προστασίας σε εκτοπισθέντες από την Ουκρανία (0,2 % του ΑΕΠ).
            
            
               (19)Στο πρόγραμμα σύγκλισης 2022, το δημόσιο έλλειμμα αναμένεται να μειωθεί σταδιακά στο 3,2 % του ΑΕΠ το 2023, στο 2,9 % το 2024 και στο 2,7 % έως το 2025. Ως εκ τούτου, το έλλειμμα της γενικής κυβέρνησης προβλέπεται να φτάσει σε επίπεδα κάτω του 3 % του ΑΕΠ έως το 2024. Αυτές οι προβλέψεις προϋποθέτουν περιορισμό της αύξησης των δημόσιων δαπανών —συμπεριλαμβανομένων των αμοιβών των εργαζομένων, της ενδιάμεσης κατανάλωσης και των κοινωνικών μεταβιβάσεων σε είδος— με ρυθμό χαμηλότερο από τον ρυθμό αύξησης των εσόδων και χαμηλότερο από την αύξηση του ονομαστικού ΑΕΠ. Προβλέπεται επίσης μείωση των δημόσιων επενδύσεων ως ποσοστό του ΑΕΠ μετά την κορύφωσή τους το 2023. Σύμφωνα με το πρόγραμμα, ο δείκτης του χρέους γενικής κυβέρνησης προς το ΑΕΠ αναμένεται να αυξηθεί έως το 2025, συγκεκριμένα με αύξηση σε ποσοστό 44,4 % το 2024, και αύξηση σε ποσοστό 45,4 % το 2025. Με βάση την ανάλυση της Επιτροπής, οι κίνδυνοι για τη βιωσιμότητα του χρέους φαίνονται μέτριοι μεσοπρόθεσμα.
            
            
               (20)Η Τσεχία αντιμετωπίζει κινδύνους δημοσιονομικής βιωσιμότητας μεσοπρόθεσμα και μακροπρόθεσμα. Αυτό οφείλεται στο δυσμενές αρχικό ισοζύγιο και στο κόστος της γήρανσης του πληθυσμού. Το αρχικό ισοζύγιο επηρεάζεται αρνητικά από τις μόνιμες φορολογικές μειώσεις που εφαρμόστηκαν τα τελευταία 2 έτη (η μεγαλύτερη από αυτές προκύπτει από τη μείωση της φορολογικής βάσης εισοδήματος φυσικών προσώπων). Αυτές δεν αντισταθμίστηκαν από αντίστοιχες περικοπές δαπανών και οδήγησαν σε αύξηση του διαρθρωτικού ελλείμματος. Μεσοπρόθεσμα έως μακροπρόθεσμα, πρόσθετες πιέσεις απορρέουν από το κόστος της γήρανσης του πληθυσμού. Ο προβλεπόμενος διπλασιασμός του δείκτη εξάρτησης ηλικιωμένων (σύμφωνα με την έκθεση του 2021 για τη δημογραφική γήρανση που εξέδωσε η Επιτροπή) και η θέσπιση ανώτατου ορίου ηλικίας συνταξιοδότησης στηρίζουν την αναμενόμενη αύξηση των συνταξιοδοτικών δαπανών από 8,8 % του ΑΕΠ το 2030 σε 11,4 % έως το 2050. Επιπλέον, οι δημόσιες δαπάνες για την υγειονομική περίθαλψη και τη μακροχρόνια περίθαλψη προβλέπεται να αυξηθούν κατά 0,9 εκατοστιαίες μονάδες και 1,7 εκατοστιαίες μονάδες του ΑΕΠ αντίστοιχα έως το 2070 λόγω της γήρανσης του πληθυσμού. Μολονότι ο κατακερματισμός της διακυβέρνησης και της χρηματοδότησης της μακροχρόνιας περίθαλψης καλύπτεται ήδη στο σχέδιο ανάκαμψης και ανθεκτικότητας, η περαιτέρω αντιμετώπιση των προκλήσεων που σχετίζονται με τη γήρανση του πληθυσμού θα είναι απαραίτητη για την αποκατάσταση της μακροπρόθεσμης βιωσιμότητας των δημόσιων οικονομικών. Οι επιλογές πολιτικής περιλαμβάνουν την αύξηση της ηλικίας συνταξιοδότησης σύμφωνα με την αύξηση του προσδόκιμου ζωής, την προσαρμογή των συντελεστών τιμαριθμικής αναπροσαρμογής των συντάξεων ώστε να αντικατοπτρίζουν τη δημοσιονομική βιωσιμότητα του συνταξιοδοτικού συστήματος, την παροχή κινήτρων για την αύξηση των ποσοστών συμμετοχής ατόμων άνω των 60 ετών ή τη λήψη άλλων μέτρων για την ενίσχυση της προσφοράς εργασίας.
            
            
               (21)Σύμφωνα με το άρθρο 19 παράγραφος 3 στοιχείο β) και το παράρτημα V κριτήριο 2.2 του κανονισμού (ΕΕ) 2021/241, το σχέδιο ανάκαμψης και ανθεκτικότητας περιλαμβάνει εκτεταμένο σύνολο αλληλοενισχυόμενων μεταρρυθμίσεων και επενδύσεων που πρέπει να υλοποιηθούν έως το 2026. Τα μέτρα αυτά συμβάλλουν στην αντιμετώπιση του συνόλου ή σημαντικού υποσυνόλου των οικονομικών και κοινωνικών προκλήσεων που περιγράφονται στις ειδικές ανά χώρα συστάσεις τις οποίες απηύθυνε το Συμβούλιο στην Τσεχία στο πλαίσιο του Ευρωπαϊκού Εξαμήνου το 2019 και το 2020, επιπλέον των ειδικών ανά χώρα συστάσεων που έχουν εκδοθεί έως την ημερομηνία έγκρισης του σχεδίου. Ειδικότερα, όσον αφορά την ενέργεια, η Τσεχία σχεδιάζει να χρησιμοποιήσει τον μηχανισμό ανάκαμψης και ανθεκτικότητας για να επεκτείνει τη χρήση ανανεώσιμων πηγών ενέργειας, ιδίως των φωτοβολταϊκών, να βελτιώσει την ενεργειακή απόδοση σε οικιστικά και δημόσια κτίρια και να στηρίξει την αντικατάσταση λεβήτων με καύση άνθρακα στα νοικοκυριά. Οι βιώσιμες μεταφορές προωθούνται με επενδύσεις σε σιδηροδρομικές υποδομές, καθαρές αστικές μεταφορές και με την ενθάρρυνση της χρήσης οχημάτων χαμηλών εκπομπών. Οι συστάσεις στον τομέα της έρευνας και της ανάπτυξης αντιμετωπίζονται με επενδύσεις που αποσκοπούν στην ενίσχυση της συνεργασίας δημόσιου και ιδιωτικού τομέα, καθώς και στη στήριξη του πλαισίου καινοτομίας και στη χρηματοδοτική / μη χρηματοδοτική στήριξη καινοτόμων επιχειρήσεων. Το επιχειρηματικό περιβάλλον βελτιώνεται με διάφορα μέτρα ηλεκτρονικής διακυβέρνησης, μεταρρυθμίσεις για την καταπολέμηση της διαφθοράς και μια συνολική μεταρρύθμιση της διαδικασίας χορήγησης οικοδομικών αδειών, οι οποίες επί του παρόντος αποτελούν σημαντικά εμπόδια για επενδύσεις στην Τσεχία. Τα βασικά μέτρα που αφορούν την υλοποίηση των συστάσεων για την αγορά εργασίας περιλαμβάνουν προγράμματα αναβάθμισης των δεξιοτήτων και επανειδίκευσης για την προετοιμασία του εργατικού δυναμικού για την πράσινη και την ψηφιακή μετάβαση, καθώς και νέες εγκαταστάσεις παιδικής φροντίδας για παιδιά ηλικίας κάτω των 3 ετών με σκοπό την αύξηση του αριθμού των γυναικών που εργάζονται ή αναζητούν εργασία. Όσον αφορά την εκπαίδευση, το σχέδιο αποσκοπεί στην ενίσχυση του ψηφιακού γραμματισμού των μαθητών και των εκπαιδευτικών, στην παροχή ψηφιακού εξοπλισμού στα σχολεία, εξασφαλίζοντας παράλληλα την εκπαίδευση χωρίς αποκλεισμούς μέσω της στήριξης των μειονεκτούντων σχολείων και της ενισχυτικής διδασκαλίας. Οι συστάσεις για την υγειονομική περίθαλψη αντιμετωπίζονται μέσω της αύξησης της πρόληψης του καρκίνου και της περίθαλψης αποκατάστασης, της ανάπτυξης πύλης ηλεκτρονικής υγείας για την προώθηση πρακτικών ολοκληρωμένης περίθαλψης και της υποστήριξης της εκπαίδευσης στον τομέα της υγειονομικής περίθαλψης. Περαιτέρω συμπληρωματικές δράσεις περιλαμβάνουν μέτρα για τη βελτίωση της μακροχρόνιας περίθαλψης. 
            
            
               (22)Η εφαρμογή του σχεδίου ανάκαμψης και ανθεκτικότητας της Τσεχίας αναμένεται να συμβάλει στην επίτευξη περαιτέρω προόδου όσον αφορά την πράσινη και την ψηφιακή μετάβαση. Τα μέτρα για τη στήριξη των κλιματικών στόχων στην Τσεχία αντιπροσωπεύουν το 42 % των συνολικών πιστώσεων του σχεδίου, ενώ τα μέτρα για τη στήριξη των ψηφιακών στόχων αντιπροσωπεύουν το 22 % των συνολικών πιστώσεων του σχεδίου. Η πλήρης εφαρμογή του σχεδίου ανάκαμψης και ανθεκτικότητας, σύμφωνα με τα σχετικά ορόσημα και τους στόχους, θα βοηθήσει την Τσεχία να ανακάμψει γρήγορα από τις επιπτώσεις της κρίσης COVID-19, ενισχύοντας παράλληλα την ανθεκτικότητά της. Η συστηματική συμμετοχή των κοινωνικών εταίρων και άλλων σχετικών ενδιαφερόμενων μερών παραμένει σημαντική για την επιτυχή εφαρμογή του σχεδίου ανάκαμψης και ανθεκτικότητας, καθώς και άλλων οικονομικών πολιτικών και πολιτικών απασχόλησης που υπερβαίνουν το σχέδιο, και για να διασφαλιστεί η ευρεία οικειοποίηση του συνολικού θεματολογίου πολιτικής.
            
            
               (23)Η Τσεχία υπέβαλε τη συμφωνία εταιρικής σχέσης στις 16 Δεκεμβρίου 2021 και στη συνέχεια υποβλήθηκαν επτά προγράμματα τον Δεκέμβριο του 2021 και τον Ιανουάριο του 2022
                  19
               . Το πρόγραμμα δίκαιης μετάβασης υποβλήθηκε στις 16 Μαρτίου 2022. Σύμφωνα με τον κανονισμό (ΕΕ) 2021/1060 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, η Τσεχία λαμβάνει υπόψη τις σχετικές ειδικές ανά χώρα συστάσεις κατά τον προγραμματισμό των ταμείων της πολιτικής συνοχής για την περίοδο 2021-2027. Αυτό αποτελεί προϋπόθεση για να βελτιωθεί η αποτελεσματικότητα και να μεγιστοποιηθεί η προστιθέμενη αξία της χρηματοδοτικής στήριξης που θα ληφθεί από τα ταμεία της πολιτικής συνοχής, ενώ παράλληλα θα προωθηθεί ο συντονισμός, η συμπληρωματικότητα και η συνοχή μεταξύ αυτών των ταμείων και άλλων μέσων και ταμείων της Ένωσης. Η επιτυχής εφαρμογή του μηχανισμού ανάκαμψης και ανθεκτικότητας και των προγραμμάτων της πολιτικής συνοχής εξαρτάται επίσης από την άρση των εμποδίων στις επενδύσεις, ώστε να στηριχθούν η πράσινη και η ψηφιακή μετάβαση και η ισόρροπη εδαφική ανάπτυξη. 
            
            
               (24)Πέρα από τις οικονομικές και κοινωνικές προκλήσεις που πραγματεύεται το σχέδιο ανάκαμψης και ανθεκτικότητας, η Τσεχία αντιμετωπίζει ορισμένες πρόσθετες προκλήσεις που σχετίζονται με τη στέγαση. Η οικονομική προσιτότητα της στέγασης στην Τσεχία ήταν από τις χαμηλότερες στην ΕΕ την τελευταία πενταετία. Επιπλέον, το χαμηλό απόθεμα κοινωνικών κατοικιών δεν μπορεί να καλύψει τη ζήτηση όλων των νοικοκυριών με χαμηλό εισόδημα και των ευάλωτων νοικοκυριών (αντιπροσώπευε το 0,4 % του συνολικού οικιστικού αποθέματος το 2019 έναντι 7-8 % κατά μέσο όρο στην ΕΕ), και τα υφιστάμενα στεγαστικά επιδόματα δεν αξιοποιούνται επαρκώς. Τα τελευταία έτη, η χρηματοδότηση της πολιτικής συνοχής έχει στηρίξει επενδύσεις σε νέες κοινωνικές κατοικίες, και η νέα περίοδος προγραμματισμού θα συνεχίσει να προωθεί την κοινωνική ένταξη, μεταξύ άλλων μέσω της κοινωνικής στέγασης. Η Τσεχία δεν διαθέτει νομοθεσία για την κοινωνική στέγαση καθώς και ολοκληρωμένο πλαίσιο. Αυτό δυσχεραίνει τον συντονισμό των κατακερματισμένων πολιτικών στέγασης και τον καθορισμό των αρμοδιοτήτων μεταξύ των εθνικών και περιφερειακών φορέων. Η πανδημία και η εισροή ανθρώπων που εγκαταλείπουν την Ουκρανία έχουν επιδεινώσει περαιτέρω αυτές τις προϋπάρχουσες προκλήσεις.
            
         
         
            
               (25)Κατόπιν εντολής των αρχηγών κρατών και κυβερνήσεων της ΕΕ, η οποία περιλαμβάνεται στη διακήρυξη των Βερσαλλιών, το σχέδιο REPowerEU αποσκοπεί στη σταδιακή κατάργηση της εξάρτησης της Ευρωπαϊκής Ένωσης από τις εισαγωγές ορυκτών καυσίμων από τη Ρωσία το συντομότερο δυνατόν. Για τον σκοπό αυτόν, προσδιορίζονται τα έργα, οι επενδύσεις και οι μεταρρυθμίσεις που είναι τα πλέον κατάλληλα σε εθνικό, περιφερειακό και ενωσιακό επίπεδο, στο πλαίσιο διαλόγου με τα κράτη μέλη. Τα μέτρα αυτά αποσκοπούν στη μείωση της συνολικής εξάρτησης από τα ορυκτά καύσιμα και στην παύση των εισαγωγών ορυκτών καυσίμων από τη Ρωσία.
            
            
               (26)Η κλίμακα και ο ρυθμός της μετάβασης της Τσεχίας στην πράσινη ενέργεια δεν επαρκούν. Για να μειωθεί η εξάρτηση από τα ορυκτά καύσιμα, συμπεριλαμβανομένου του φυσικού αερίου, είναι ζωτικής σημασίας η επιτάχυνση της ανάπτυξης ανανεώσιμων πηγών ενέργειας με ιδιαίτερη έμφαση στην ηλιακή και αιολική ενέργεια και στις αντλίες θερμότητας. Η χορήγηση αδειών για νέες εγκαταστάσεις μπορεί να γίνει απλούστερη και ταχύτερη και το συνοδευτικό κανονιστικό πλαίσιο μπορεί να βελτιωθεί. Η ενεργειακή ένταση της Τσεχίας είναι διπλάσια από τον μέσο όρο της ΕΕ, πράγμα που σημαίνει ότι θα επωφεληθεί επίσης από την επίσπευση της εξοικονόμησης ενέργειας μέσω της στόχευσης των ριζικών ανακαινίσεων. Η επιτάχυνση των επενδύσεων για την απανθρακοποίηση των τομέων της θέρμανσης και της βιομηχανίας αποτελεί ένα ακόμη βασικό στοιχείο. Θα χρειαστεί περαιτέρω αύξηση των φιλοδοξιών όσον αφορά τη μείωση των εκπομπών αερίων του θερμοκηπίου και την αύξηση των στόχων για τις ανανεώσιμες πηγές ενέργειας και την ενεργειακή απόδοση ώστε η Τσεχία να ευθυγραμμιστεί με τους στόχους της δέσμης μέτρων «Fit for 55».
            
            
               (27)Σύμφωνα με τα στοιχεία του 2020, το σύνολο του εισαγόμενου φυσικού αερίου προέρχεται από τη Ρωσία (100 % σε σύγκριση με το 44 % για τον μέσο όρο της ΕΕ), ενώ η εξάρτηση από τη Ρωσία για το αργό πετρέλαιο (49 % σε σύγκριση με το 26 %) και τον άνθρακα (70 % σε σύγκριση με το 54 %) είναι επίσης σημαντικά υψηλότερη από τον μέσο όρο της ΕΕ
                  20
               . Τα μερίδια του φυσικού αερίου (17,7 % σε σύγκριση με το 24,4 %) και του πετρελαίου (20,9 % σε σύγκριση με το 32,7 %) στο ενεργειακό μείγμα είναι χαμηλότερα από τον μέσο όρο της ΕΕ, ενώ το μερίδιο του άνθρακα είναι υψηλότερο (29,6 % σε σύγκριση με το 10,8 %). Η πυρηνική ενέργεια αντιπροσωπεύει το 18,2 % του ενεργειακού μείγματος σε σύγκριση με το 13,1 % για την ΕΕ και οι ανανεώσιμες πηγές ενέργειας και τα βιοκαύσιμα αντιστοιχούν στο 13,4 %. Ο τρέχων στόχος της Τσεχίας για το 2030 όσον αφορά τις ανανεώσιμες πηγές ενέργειας είναι 22 %, και ενώ το σχέδιο ανάκαμψης και ανθεκτικότητας περιλαμβάνει επενδύσεις για την κατασκευή φωτοβολταϊκής ενέργειας τουλάχιστον 270 MW, αυτό αντιπροσωπεύει ένα μικρό μόνο ποσοστό της συνολικής εγκατεστημένης δυναμικότητας ηλεκτροπαραγωγής από ανανεώσιμες πηγές. Η Τσεχία θα πρέπει να επιταχύνει την ανάπτυξη των ανανεώσιμων πηγών ενέργειας, ιδίως με τη βελτίωση των κανονιστικών πλαισίων και των πλαισίων αδειοδότησης. Οι απλουστευμένες διαδικασίες αδειοδότησης για τις ανανεώσιμες πηγές ενέργειας σε «υπηρεσία μίας στάσης», τα αυξημένα όρια για τις εξαιρέσεις σε οικοδομικές άδειες και η υποχρεωτική καταχώριση των ιδιοκτητών εγκαταστάσεων ανανεώσιμων πηγών ενέργειας ως επιχειρηματιών, καθώς και η ευκολότερη πρόσβαση στη διαθέσιμη δυναμικότητα δικτύου αποτελούν παραδείγματα μέτρων που θα εξυπηρετούσαν αυτόν τον στόχο. Περαιτέρω υποστηρικτικά μέτρα θα μπορούσαν να περιλαμβάνουν επανεξέταση της νομοθεσίας για την ενέργεια και τις ανανεώσιμες πηγές ενέργειας, καθώς και των αντίστοιχων καθεστώτων στήριξης (π.χ. παροχή κινήτρων για τις ενεργειακές κοινότητες, τιμολογιακή στήριξη για τις ανανεώσιμες πηγές ενέργειας μικρής κλίμακας· δημοπρασίες για νέες εγκαταστάσεις· νέα καθεστώτα στήριξης για τομεακούς στόχους· ανανεώσιμες πηγές ενέργειας στη θέρμανση και την ψύξη· στοχευμένη στήριξη για αντλίες θερμότητας, γεωθερμική ενέργεια, ανανεώσιμο υδρογόνο και βιώσιμο βιομεθάνιο). Η Τσεχία θα επωφεληθεί επίσης από την ψηφιοποίηση και τον εκσυγχρονισμό του δικτύου ηλεκτρικής ενέργειας, ώστε να καταστεί δυνατή η αύξηση του επιπέδου των διαλειπουσών ανανεώσιμων πηγών ενέργειας στο δίκτυο, σε συνδυασμό με επενδύσεις σε εγκαταστάσεις αποθήκευσης ενέργειας. Η αξιοποίηση του υφιστάμενου διασυνδεδεμένου δικτύου αερίου και της διαθέσιμης ικανότητας αποθήκευσης είναι καθοριστικής σημασίας για τη μετατόπιση των εισαγωγών φυσικού αερίου από τη Ρωσία. Συνιστάται οι νέες επενδύσεις σε υποδομές και δίκτυα που σχετίζονται με το αέριο να είναι ανθεκτικές σε μελλοντικές εξελίξεις, όπου είναι δυνατόν, ώστε να διευκολυνθεί η μακροπρόθεσμη βιωσιμότητά τους μέσω της μελλοντικής αναπροσαρμογής της χρήσης βιώσιμων καυσίμων.   
            
            
               (28)Παρότι το σχέδιο ανάκαμψης και ανθεκτικότητας και τα προγράμματα του Ταμείου Συνοχής για την περίοδο 2021-2027 περιλαμβάνουν σημαντικές επενδύσεις ανακαίνισης κτιρίων, θα απαιτηθούν περαιτέρω προσπάθειες για να αντιμετωπιστεί η υψηλότερη από τον μέσο όρο μοναδιαία κατανάλωση θερμότητας της Τσεχίας στον κατασκευαστικό τομέα. Υπάρχει περιθώριο επιτάχυνσης και εμβάθυνσης της ενεργειακής ανακαίνισης των κτιρίων, συνεπούς εφαρμογής της αρχής της προτεραιότητας στην ενεργειακή απόδοση, επενδύσεις σε ανανεώσιμες πηγές θερμότητας, εκπόνησης εθνικής στρατηγικής για την απανθρακοποίηση της θέρμανσης του κτιριακού αποθέματος, σύστασης οργανισμού βιώσιμης ενέργειας σε εθνικό επίπεδο και θέσπισης καθεστώτος στήριξης των πλειστηριασμών για μέτρα ενεργειακής απόδοσης στη βιομηχανία και τις μικρές επιχειρήσεις. Τα κτίρια και τα δίκτυα θέρμανσης που συνδέονται με την τηλεθέρμανση με καύση άνθρακα πρέπει να ανακαινιστούν το συντομότερο δυνατόν σύμφωνα με τα υψηλότερα πρότυπα ενεργειακής απόδοσης, ώστε να εξασφαλιστεί η οικονομικά αποδοτική σταδιακή κατάργηση του άνθρακα.
            
            
               (29)Μολονότι η επιτάχυνση της μετάβασης προς την κλιματική ουδετερότητα και την απομάκρυνση από τα ορυκτά καύσιμα θα επιφέρει σημαντικό κόστος αναδιάρθρωσης σε διάφορους τομείς, η Τσεχία μπορεί να κάνει χρήση του Μηχανισμού Δίκαιης Μετάβασης στο πλαίσιο της πολιτικής συνοχής για την άμβλυνση των κοινωνικοοικονομικών επιπτώσεων της μετάβασης στις περιφέρειες που πλήττονται περισσότερο. Επιπλέον, η Τσεχία μπορεί να κάνει χρήση του Ευρωπαϊκού Κοινωνικού Ταμείου+ για τη βελτίωση των ευκαιριών απασχόλησης και την ενίσχυση της κοινωνικής συνοχής.  
            
            
               (30)Υπό το πρίσμα της αξιολόγησης της Επιτροπής, το Συμβούλιο εξέτασε το πρόγραμμα σύγκλισης 2022 και η γνώμη του
                  21
                αποτυπώνεται στη σύσταση 1 κατωτέρω,
            
            
               ΣΥΝΙΣΤΑ στην Τσεχία να λάβει μέτρα το 2022 και το 2023 προκειμένου: 
            
            
               1.Το 2023, να διασφαλίσει ότι η αύξηση των εθνικά χρηματοδοτούμενων τρεχουσών δαπανών συνάδει με έναν συνολικά ουδέτερο προσανατολισμό πολιτικής, λαμβάνοντας υπόψη τη συνεχιζόμενη προσωρινή και στοχευμένη στήριξη των πλέον ευάλωτων στις αυξήσεις των τιμών της ενέργειας νοικοκυριών και επιχειρήσεων και των ατόμων που εγκαταλείπουν την Ουκρανία. Να είναι έτοιμη να προσαρμόσει τις τρέχουσες δαπάνες στην εξελισσόμενη κατάσταση. Να επεκτείνει τις δημόσιες επενδύσεις για την πράσινη και την ψηφιακή μετάβαση και για την ενεργειακή ασφάλεια, μεταξύ άλλων κάνοντας χρήση του Μηχανισμού Ανάκαμψης και Ανθεκτικότητας, του RePowerEU και άλλων ταμείων της ΕΕ. Για την περίοδο μετά το 2023, να επιδιώξει την εφαρμογή δημοσιονομικής πολιτικής που θα αποσκοπεί στην επίτευξη συνετών μεσοπρόθεσμων δημοσιονομικών θέσεων. Να λάβει μέτρα για τη διασφάλιση της μακροπρόθεσμης δημοσιονομικής βιωσιμότητας των δημόσιων οικονομικών, συμπεριλαμβανομένης της βιωσιμότητας του συνταξιοδοτικού συστήματος. 
            
            
               2.Να προχωρήσει στην εφαρμογή του οικείου σχεδίου ανάκαμψης και ανθεκτικότητας, σύμφωνα με τα ορόσημα και τους στόχους που καθορίζονται στην εκτελεστική απόφαση του Συμβουλίου της 8ης Σεπτεμβρίου 2021. Να ολοκληρώσει ταχέως τις διαπραγματεύσεις με την Επιτροπή σχετικά με τα έγγραφα προγραμματισμού της πολιτικής συνοχής για την περίοδο 2021-2027, ώστε να αρχίσει η εφαρμογή τους.  
            
            
               3.Να ενισχύσει την παροχή κοινωνικής και οικονομικά προσιτής στέγασης, μεταξύ άλλων με τη θέσπιση ειδικού νομοθετικού πλαισίου για την κοινωνική στέγαση και τη βελτίωση του συντονισμού μεταξύ των διαφόρων δημόσιων φορέων.
            
            
               4.Να μειώσει τη συνολική εξάρτηση από τα ορυκτά καύσιμα και να διαφοροποιήσει τις εισαγωγές ορυκτών καυσίμων. Να επιταχύνει την ανάπτυξη των ανανεώσιμων πηγών ενέργειας, να εξορθολογίσει τις διαδικασίες αδειοδότησης και να διευκολύνει την πρόσβαση στο δίκτυο. Να αυξήσει την ενεργειακή απόδοση των συστημάτων τηλεθέρμανσης και του κτιριακού αποθέματος με την παροχή κινήτρων για ριζικές ανακαινίσεις και ανανεώσιμες πηγές θερμότητας. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 209 της 2.8.1997, σ. 1.
               
               
                  
                     (2)
                  
                        Κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (ΕΕ L 57 της 18.2.2021, σ. 17).
               
               
                  
                     (3)
                  
                        Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).
               
               
                  
                     (4)
                  
                        Εκτελεστική απόφαση (ΕΕ) 2022/382 του Συμβουλίου, της 4ης Μαρτίου 2022, που διαπιστώνει την ύπαρξη μαζικής εισροής εκτοπισθέντων από την Ουκρανία κατά την έννοια του άρθρου 5 της οδηγίας 2001/55/ΕΚ και έχει ως αποτέλεσμα την εφαρμογή προσωρινής προστασίας (ΕΕ L 71 της 4.3.2022, σ. 1).
               
               
                  
                     (5)
                  
                        Ανακοίνωση της Επιτροπής προς το Συμβούλιο για την ενεργοποίηση της γενικής ρήτρας 
                     διαφυγής του Συμφώνου Σταθερότητας και Ανάπτυξης, Βρυξέλλες [COM(2020) 123 final της 20.3.2020].
               
               
                  
                     (6)
                  
                        Ανακοίνωση της Επιτροπής προς το Συμβούλιο «Ένας χρόνος από την έξαρση της πανδημίας COVID-19: απόκριση σε επίπεδο δημοσιονομικής πολιτικής», Βρυξέλλες [COM(2021) 105 final της 3.3.2021].
               
               
                  
                     (7)
                  
                        Οι εκτιμήσεις σχετικά με τον δημοσιονομικό προσανατολισμό και τις συνιστώσες του στην παρούσα σύσταση αποτελούν εκτιμήσεις της Επιτροπής βάσει των παραδοχών στις οποίες βασίζονται οι εαρινές προβλέψεις 2022 της Επιτροπής. Οι εκτιμήσεις της Επιτροπής για τη μεσοπρόθεσμη δυνητική ανάπτυξη δεν περιλαμβάνουν τον θετικό αντίκτυπο των μεταρρυθμίσεων που αποτελούν μέρος του σχεδίου ανάκαμψης και ανθεκτικότητας και που μπορούν να τονώσουν τη δυνητική ανάπτυξη. 
               
               
                  
                     (8)
                  
                        Δεν χρηματοδοτούνται από επιχορηγήσεις στο πλαίσιο του μηχανισμού ανάκαμψης και ανθεκτικότητας και άλλων ταμείων της ΕΕ.
               
               
                  
                     (9)
                  
                        Ανακοίνωση της Επιτροπής προς το Συμβούλιο: «Κατευθύνσεις δημοσιονομικής πολιτικής για το 2023», Βρυξέλλες [COM(2022) 85 final της 2.3.2022].
               
               
                  
                     (10)
                  
                        Εκτελεστική απόφαση του Συμβουλίου, της 8ης Σεπτεμβρίου 2021, για την έγκριση της αξιολόγησης του σχεδίου ανάκαμψης και ανθεκτικότητας της Τσεχίας (ST 11047/21· ST 11047/21 ADD 1· ST 11047/21 COR 1). 
               
               
                  
                     (11)
                  
                        SWD(2022) 605. 
               
               
                  
                     (12)
                  
                        Τα αριθμητικά στοιχεία αντιπροσωπεύουν το επίπεδο του ετήσιου δημοσιονομικού κόστους των εν λόγω μέτρων που έχουν ληφθεί από το φθινόπωρο του 2021, συμπεριλαμβανομένων των τρεχόντων εσόδων και δαπανών, καθώς και —κατά περίπτωση— των μέτρων για τις κεφαλαιουχικές δαπάνες.
               
               
                  
                     (13)
                  
                        Ο συνολικός αριθμός των εκτοπισθέντων από την Ουκρανία στην ΕΕ αναμένεται να ανέλθει σταδιακά στα 6 εκατομμύρια έως το τέλος του 2022, ενώ η γεωγραφική κατανομή τους εκτιμάται με βάση το μέγεθος της υφιστάμενης διασποράς, τον σχετικό πληθυσμό του κράτους μέλους υποδοχής και την πραγματική κατανομή των εκτοπισθέντων από την Ουκρανία σε ολόκληρη την ΕΕ από τον Μάρτιο του 2022. Όσον αφορά το δημοσιονομικό κόστος ανά άτομο, οι εκτιμήσεις βασίζονται στο μοντέλο μικροπροσομοίωσης Euromod του Κοινού Κέντρου Ερευνών της Επιτροπής, ενώ λαμβάνονται επίσης υπόψη τόσο οι μεταφορές μετρητών τις οποίες ενδεχομένως να δικαιούνται οι άνθρωποι, όσο και οι παροχές σε είδος, όπως η εκπαίδευση και η υγειονομική περίθαλψη.
               
               
                  
                     (14)
                  
                        Σύσταση του Συμβουλίου, της 18ης Ιουνίου 2021, για τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχίας για το 2021 (ΕΕ C 304 της 29.7.2021, σ. 10).
               
               
                  
                     (15)
                  
                        Το αρνητικό (θετικό) πρόσημο του δείκτη αντιστοιχεί σε υπέρβαση (έλλειμμα) της αύξησης των πρωτογενών δαπανών σε σύγκριση με τη μεσοπρόθεσμη οικονομική ανάπτυξη, το οποίο υποδηλώνει επεκτατική (συσταλτική) δημοσιονομική πολιτική.
               
               
                  
                     (16)
                  
                        Άλλες εθνικά χρηματοδοτούμενες κεφαλαιουχικές δαπάνες προβλέπεται να έχουν επεκτατική συμβολή ύψους 0,3 εκατοστιαίων μονάδων του ΑΕΠ.
               
               
                  
                     (17)
                  
                        Το αρνητικό (θετικό) πρόσημο του δείκτη αντιστοιχεί σε υπέρβαση (έλλειμμα) της αύξησης των πρωτογενών δαπανών σε σύγκριση με τη μεσοπρόθεσμη οικονομική ανάπτυξη, το οποίο υποδηλώνει επεκτατική (συσταλτική) δημοσιονομική πολιτική.
               
               
                  
                     (18)
                  
                        Άλλες εθνικά χρηματοδοτούμενες κεφαλαιουχικές δαπάνες προβλέπεται να έχουν ουδέτερη συμβολή.
               
               
                  
                     (19)
                  
                        Κανονισμός (ΕΕ) 2021/1060 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τον καθορισμό κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο+, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και Υδατοκαλλιέργειας, και δημοσιονομικών κανόνων για τα εν λόγω Ταμεία και για το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το Μέσο για τη Χρηματοδοτική Στήριξη της Διαχείρισης των Συνόρων και την Πολιτική των Θεωρήσεων (ΕΕ L 231 της 30.6.2021, σ. 159).
               
               
                  
                     (20)
                  
                        Eurostat (2020), μερίδιο των ρωσικών εισαγωγών επί των συνολικών εισαγωγών φυσικού αερίου, αργού πετρελαίου και λιθάνθρακα. Για τον μέσο όρο της ΕΕ-27, οι συνολικές εισαγωγές βασίζονται σε εισαγωγές από χώρες εκτός της ΕΕ-27. Για την Τσεχία, οι συνολικές εισαγωγές περιλαμβάνουν τις ενδοενωσιακές συναλλαγές. Στο αργό πετρέλαιο δεν περιλαμβάνονται τα προϊόντα διύλισης πετρελαίου. Η Τσεχία έχει έμμεση εξάρτηση από τις ρωσικές εισαγωγές μέσω των ενδοενωσιακών συναλλαγών. Ο συνυπολογισμός της δευτερογενούς εξάρτησης από τον ρωσικό άνθρακα μέσω ενδοενωσιακών εισαγωγών οδηγεί στην εκτίμηση ότι η Τσεχία εξαρτάται κατά 70 % από τις εισαγωγές λιθάνθρακα από τη Ρωσία.
               
               
                  
                     (21)
                  
                        Βάσει του άρθρου 9 παράγραφος 2 του κανονισμού (ΕΚ) αριθ. 1466/97 του Συμβουλίου.